István Tápai: Drinske mučenice (2010).
**Drinske mučenice** († obala Drine kod Goražda, 15. decembra 1941.) je zajednički naziv za pet katoličkih redovnica, pripadnica kongregacije Kćeri Božje ljubavi, koje su za vrijeme Drugog svjetskog rata ubijene od strane četnika. Zbog okolnosti smrti su se smatrale mučenicama, te su beatificirane 24. septembra godine 2011. Njihov praznik je 15. decembar.

Biografija
----------

Časne sestre Kćeri Božje ljubavi došle su u Sarajevo na poziv nadbiskupa dr. Josipa Stadlera 1882. Poslala ih je osnivačica reda Franciska Lechner. Otvorile su na Palama kod Sarajeva, samostan „Marijin dom" 1911. godine. Održavale su nastavu osnovne škole i pomagale susjedima bez obzira na vjeru i narodnost.

Ratne 1941. godine, u samostanu na Palama bile su:

* predstojnica časna sestra Jula Ivanišević, hrvatica, rođena u Godinjaku, Staro Petrovo Selo, \* 25. novembra 1893.
* časna sestra Berchmana Leidenix, austrijanka, rođena u Enzerdorfu, \* 28. novembra 1865.
* časna sestra Krizina Bojanc, slovenka, rođena u selu Zbure (Općina Šmarješke Toplice), \* 14. maja 1885.
* časna sestra Antonija Fabjan, slovenka,rođena u selu Malo Lipje (Općina Žužember), \* 23. januara 1907.
* časna sestra Bernadeta Banja hrvatica mađarskog porijekla, rođena u Velikom Grđevcu kraj Bjelovara, \* 17. juna 1912.

Časne sestre su njegovale bolesnike, pekle su kruh djeci državnog Dječjeg doma te pomagale siromahe i prosjake s Romanije. Dana 11. prosinca 1941. godine četnici su opkolili „Marijin dom", opljačkali ga i odveli u zarobljeništvo sve redovnice i još neke druge zarobljenike. Vodili su ih po snijegu uz preslušavanja i ispitivanja do Carevih voda i Sjetline. Tamo je časna sestra Berchmana, shrvana od puta ostala a kasnije ubijena 23. prosinca 1941. godine. Ostale četiri časne sestre odvedene su do Goražda, gdje su stigle 15. prosinca 1941. godine. Smještene su u zgradu vojarne na katu. Vojarnom je tada zapovijedao major Jezdimir Dangić. Četnici su u pijanom stanju po noći provalili u sobe u kojima su bile časne sestre. Časne sestre su skočile kroz prozor, nakon čega su ubijene i bačene u rijeku Drinu. Tih dana, bačeno je u Drinu oko 8000 katolika i muslimana. Prvi koji je zapisao zločine bio je slovenski svećenik Franc Ksaver Meško, koji se tih dana nalazio na Palama. Napisano je više knjiga i članaka o tome.

Beatifikacija
-------------

Beatifikacja Drinskih mučenica u Sarajevu.
### Završen biskupski proces

Završna sjednica istražnog postupka za beatifikaciju redovnice M. Jule Ivanišević i četiriju njenih susestara održana je 14. prosinca 2002. u prostorijama Vrhbosanskoga nadbiskupskog ordinarijata u Sarajevu. Dekret o pokretanju kauze napisan je 4. prosinca 1999. godine, a sjednica otvaranja postupka održana je 6. prosinca iste godine. U tijeku završne sjednice kardinal Vinko Puljić, postulator mons. Marko Josipović, promicatelj pravde dr. fra Velimir Valjan, sudac delegat mons. Mato Zovkić i tajnica kauze s. Snježana Stjepandić potpisali su potrebnu dokumentaciju, koja je potom zapečaćena. Jedan primjerak prikupljene dokumentacije pohranjen je u arhiv Vrhbosanske nadbiskupije, a drugi predan postulatoru da je proslijedi Kongregaciji za proglašenje svetaca u Rim. Na završnoj sjednici prisustvovale su i brojne redovnice Kongregacije Kćeri Božje ljubavi na čelu s vrhovnom poglavaricom časnom sestrom Lucynom Mroczek i provincijalkama zemalja u kojima ta kongregacija djeluje. Sjednica je završena molitvom za proglašenje blaženima časne sestre Jule Ivanišević i četiriju susestara.

2011. godine Papa Benedikt XVI. pokrenuo je proces beatifikacije pet časnih sestara.
Papa Benedikt XVI. je 14. januara potpisao dekret o mučeništvu Drinskih mučenica, koje su bile ubijene iz mržnje do vjere. Time je otvorio put za njihovu beatifikaciju. Istoga dana kada je potpisao i dekret o beatifikaciji Ivana Pavla II. koja se obavila u Rimu 1. maja 2011. godine uz prisustvo više od milijun hodočasnika. 

### Beatifikacija u Sarajevu

24. septembra 2011. u 11 sati se je obavila u Sarajevu beatifikacija Drinskih mučenica. Beatifikaciju je vodio papinski legat i pročelnik kongregacije za proglašenje svetaca salezijanac kardinal Angelo Amato.

Literatura
----------

* Franc Ksaver Meško: *Izbrano delo I-VI* Mohorjeva družba v Celju (1954-1960)
* Anto Baković: *Drinske mučenice, Vlastita svjedočanstva, Svjedočanstva očividaca, Dokumenti,* Anto Baković, Sarajevo 1990.

Vanjske veze
------------

***Drinske mučenice*** na Wikimedijinoj ostavi

* Stranica o drinskim mučenicama Arhivirano 2009-12-14 na Wayback Machine-u
* Drinske mučenice uskoro blažene, vijest na t-portal.com
* Pokrenut postupak beatifikacije pet časnih sestara iz BiH, vijest na sarajevo-x.com
* Drinske mučenice uskoro blažene Arhivirano 2021-04-21 na Wayback Machine-u, vijest na portalu Zagrebačke nadbiskupije
* Stranica o Drinskim mučenicama Arhivirano 2011-08-26 na Wayback Machine-u (na na engleskom).
* Papa potpisao dekret o mučeništvu Drinskih mučenica (na slovenskom)
* Stranica o drinskim mučenicama Arhivirano 2011-09-11 na Wayback Machine-u (na slovenskom)
* Tko su Drinske mučenice? Arhivirano 2013-05-26 na Wayback Machine-u

| * p
* r
* u
Hrvatski sveci i blaženici |
| --- |
| Sveci | Marko Križevčanin • Leopold Mandić • Nikola Tavelić |
| Blaženici | Julijan iz Bala • Augustin Kažotić • Hozana Kotorska • Ivan Merz • Gracija iz Mula • Alojzije Stepinac • Jakov Zadranin |